Papersnake/gushiwen huggingface dataset:
七夕苦旱望雨
王之道（宋代）

田禾吐白将就槁，野草垂黄几欲燃。
来日天孙嫁河鼓，洗车今喜有夤缘。
妙成观用何逸林通判韵
刘基（明代）

我访仙家溽暑前，青枫绿柳暗晴川。竹根露湿登山屐，沙际鸥迎渡水船。

云气长留虚白室，丹光直上蔚蓝天。纯阳道士重来日，为问蓬莱是那边。
寄谢任伯
王安中（宋代）

盛乐宫前紫府君，开花流水不知春。悠悠永叹坐石室，自有此山无此人。

我来婆娑弄明月，松声草色俱清新。列仙元癯不佞佛，却语小谢求纶巾。

明经使者风生在，文字政须君等辈。雁门雁美亦思归，讲肄还当寻马队。
秋怀
陆游（宋代）

苦雨无时止，幽人空复情。
少眠知夜永，久病喜秋清。
萤傍疏帘度，蛩依壤甃鸣。
流年那可挽，又见晓窗明。
感旧
陆游（宋代）

凛凛隆中相，临戎遂不还。
尘埃出师表，草棘定军山。
壮气河潼外，雄名管乐间。
登堂拜遗像，千载媿吾颜。
唐律十首 其三
方岳（宋代）

有客共攒眉，蚕丛事可悲。渡泸诸葛表，哀汴老韩诗。

谁又青冥钺，吾方白接䍦。神谟自坚定，豺虎莫恫疑。
独游
释绍嵩（宋代）

幽圃多清致，殊方此日欢。
松风欹枕听，春草隔溪看。
红入桃花嫩，青还玉宇宽。
独游吾有意，终日凭栏干。
和林启抡席间茉莉韵 其二
陈是集（明代）

冰魂能向火边开，朵朵贞心天际来。悄地焚香堪拂座，嫣然无语自催杯。

歌中白雪缘何赏，麈尾清言为尔陪。不羡牡丹和芍药，只因微焰故多埃。
凤栖梧
杜安世（宋代）

新月羞光影庭树。窗外芭蕉，数点黄昏雨。何事秋来无意绪。玉容寂寞双眉聚。

一点银釭扃绣户。莎砌寒蛩，历历啼声苦。孤枕夜长君信否。披衣颙坐魂飞去。
送巨德新
王士熙（元代）

渭城秋水汎红莲，《白雪》梁园作赋年。金马朝回门似水，碧鸡人去路如天。

扬雄宅古平芜雨，诸葛祠空老树烟。小队出游春色里，满蹊花朵正娟娟。
村舍
俞德邻（宋代）

㶁㶁流泉漱石寒，蒙蒙草树接江干。云归远岫月初上，雨打落花春又残。
泗州郡圃四照堂
梅尧臣（宋代）

官舻客艑满淮汴，车驰马聚无闲时。
岂有余力事栋宇，後园荒草长离离。
朱侯下车百职举，亦治宴豆频游嬉。
梁冠爵弁各得礼，道路溢誉亡高卑。
因隙作堂名四照，虚光转纳娥与羲。
面面悬窗夹花药，春英秋蕊冬竹枝。
射堋宽阔习武事，镜沼清浅吹文漪。
侯之此意宁自乐，夷情劳士俱忘疲。
後来出口勤酒扫。莫作厩埒生蒿蔾。
钟岭早行
谭尚忠（清代）

旅馆夜凄清，村鸡唤晓行。山寒风有力，霜重叶闻声。

仆仆山川意，悠悠天地情。今年余几日，犹自滞归程。
水仙盛开，留子上弟小酌
杨万里（宋代）

手种凌波香，今岁便十斛。
要知诚斋中，富底水仙国。
有酒偏欠花，有花恨无客。
与子对花前，不醉便了得。
待劝已非真，不劝两自索。
安知醉与醒，今夕定何夕。
次韵方性夫同年见寄
王庭圭（宋代）

忆在长安日，先朝始赐官。同登进士第，半著侍臣冠。

归意倦飞鸟，词源倒急滩。平生事何限，话著齿牙寒。
生查子·秋来愁更深
杨无咎（宋代）

秋来愁更深，黛拂双蛾浅。翠袖怯春寒，修竹萧萧晚。
此意有怯知，恨与孤鸿远。小立背西风，又是重门掩。
登张炼师三层阁
倪元璐（明代）

高阁明霞飞采缯，时搀鹤下与人乘。较胜句曲先生宅，客亦容登最上层。
和安中铁柱留题
刘弇（宋代）

疾恶情深碍目沙，果闻仙秩以功加。连年馘毒才三尺，何似豚蹄祝满车。
横塘曲
吴克恭（元代）

妾家住横塘，绿水映垂杨。五月南风起，荷花似藕香。
岁暮书事十二首
张耒（宋代）

自昔周人俗，贪庸巧治生。
千金不冠带，一饮起纷争。
佩犊攻攘敓，通书为姓名。
二南分陕化，寂寞久无声。
寄才仲
沈辽（宋代）

陶令在彭泽，放怀天壤间。横江三百里，往往向庐山。

多寻简寂醉，时访远公闲。不复顾吏迹，世人指为顽。

公子负文华，少年成青纶。风流不屑俗，为邑得星湾。

节节香炉峰，据案见苍颜。何劳事舟楫，缓步可跻攀。

形骸付物外，勿使人事关。岩壑高世人，有谁偕往还。

新篇定盈轴，佳句不可删。南风傥乘寄，诚足慰衰孱。
次韵沆侄
韩元吉（宋代）

平生作计本山林，便腹空余贮古今。
致主未忘他日志，归耕每动十年心。
疏翎浪喜烟霄近，弱植多惭雨露深。
早决儒科犹望汝，蛩然虚欲伫闻音。
送李崧才归闽二首
张栻（宋代）

历数勋贤后，如郡到眼希。
胸中蕴金石，笔下出珠玑。
倾盖嗟何晚，临流又送归。
他年傥相忆，寻我钓鱼矶。
老柏三首
陈师道（宋代）

岁月那能记，风霜亦饱经。
槁乾仍故节，润泽出新青。
色与江波共，声留静夜听。
辉辉垂重露，点点缀流萤。
得省榜，见罗仲谋曾无逸策名，夜归喜甚，通
杨万里（宋代）

淡墨高垂两客名，夜归到膮腄难成。
却缘二喜添三喜，听得黄鹂第一声。
和仲车元夜戏述
张耒（宋代）

华灯耀广陌，皎月临重城。
惟我二三子，柴门通夜扃。
展书对明烛，浊酒徐徐倾。
峥嵘千万虑，一醉皆能平。
碧楼
胡宿（宋代）

中条何峨峨，映我缥碧瓦。
汾水望飞云，参旂眺绿野。
美哉山与河，河流疾于马。
平台小曲水流杯处西俯飞练峡
王世贞（明代）

云根嶂前散乳玉，渺渺流杯尾相逐。瀑布飞湍仅寻丈，莲花宛转宁九曲。

山阴兰亭千古稀，匡庐开先天下奇。会得逍遥此中意，不须频与向禽期。
【十二月】　正月
未知作者（元代）

年时节，元夜时，云鬓插小桃枝。今年早，不见你，泪珠儿，滴满了春衫袖
儿。　二月
踏青去，二月时，则不肯上车儿。强那步，困又止，脱鞋儿，要人兜凌波袜
儿。　三月
春三月，花满枝，秋千惹绿杨丝。才蹴罢，舒玉指，摸腰儿，谁拾得鲛绡帕
儿？　四月
清和节，近洛时，寻思了又寻思。新荷叶，浑厮似，面花儿，贴在我芙蓉额
儿。　五月
曾齐唱，端午词，香艾插交枝。琼酥腕，系彩丝，酒浓时，压匾了黄金钏儿。　六月
炎天热，无限时，香汗湿凝脂。谁如我，看定你，睡着时，才敢住了白纨扇
儿。　七月
金风动，玉露滋，牛女会合时。人别后，无意思，折花枝，闲倚定桐梧树儿。　八月
中秋夜，饮玉卮，满酌不须辞。沉醉后，仰望时，月明儿，便似个青铜镜儿。　九月
重阳节，秋暮时，为折傲霜枝。归兰舍，忆旧时，梦魂儿，飞入销金帐儿。　十月
长思虑，长叹咨，烟外碧参差。或时诗句，或时词，写相思，无一个胭脂叶
儿。　十一月
香闺静，憔悴死，玉壶内结冰澌。沉烟细，袅碧丝，断肠时，纱窗印梅花月
儿。　十二月
十二月，十二时，无一刻不嗟咨。他来后，方则是，一团儿，香满了青绫被
儿。　嘲女人身长
身材大，膊项长，难匹配怎成双？只道是巨无霸的女，原来是显道神的娘。
我这里细端详，还只怕你明年又长。　嘲人桌上睡
难挂芙蓉帐，休题锦绣帏，误了他摆筵席。蟠蟠睡，款款偎，高卧得便宜，
上台盘的先生是你！　嘲谎人
东村里鸡生凤，南庄上马变牛，六月里裹皮裘。瓦垄上宜栽树，阳沟里好驾
舟。瓮来大肉馒头，俺家的茄子大如斗！　贪
一夜千条计，百年万世心，火院有海来深。头枕着连城玉，脚踏着遍地金。
有一日死来临，问贪公那一件儿替得您？　嗔
怒纷纷心肠恶，气昂昂胆量粗，动不动撒无徒。忒嫉妒更狠毒！有一日命遭
诛，那其间谁来救苦？　痴
不知无常路，不识有限身，恰便似睡馄饨。东走投西去，南行却北奔，枉做
世间人，比贪嗔颠倒又蠢。　戒
莫作亏心事，休寻舍命因，难再得人身。问甚么腥和肉？管什么素与荤？只
要你认天真，一步步前程息稳。　定
静里休作观，光中不见明，杳杳复冥冥。闻香不知异，对乐不听声，放下两
无情，才是个真常小境。　蕙
看破无生事，参透悄然机，从些兔狐栖。大则瞒天地，小则入细微，除是自
家知，使唤的泥牛下水。　叹世
叹贫富十年运，看兴亡一着棋，昨朝是今日非。绿草随春变，青山不改移，
白发故人稀，恰便似黄叶落东流逝水。日月双飞箭，光阴一掷梭，尘事暗消磨。
轻似花梢露，浮如水上波，贫富待如何？且放开眉间双锁。
过一日无一日，度一年少一年，又何必苦熬煎。论什么贫和富？管什么愚共
贤？头直上有青天，不觉的夕阳又转。　嘲贪汉
一粒米针穿着吃，一文钱剪截充，但开口昧神灵。看儿女如衔泥燕，爱钱财
似竞血蝇，无明夜攒金银，都做充饥画饼。　题情
解不开同心扣，摘不脱倒须钩，糖和蜜搅酥油。活摆布千条计，死安排一处
休，恁两个忒风流，死共活休要放手。
惹离恨香罗袖，送愁闷白玉瓯，花和月两风流。闹攘攘莺花市，乱纷纷燕子
楼，似这般几时休？憔悴了方才罢手。
模样儿还依旧，心肠儿转换别，全不似旧时节。海誓都不应，山盟空自说，
想起来暗伤嗟，好恩情不觉的罢也。
泪滴湿香罗袖，泪湮透白苎衫，娇士女俊儿男。一个心肠热，一个眼脑馋，
便死也心甘，俺为他他为俺。
情如诉，心似许，萦系杀病相如。人如玉，花解语，更通疏，知道俺风流受
苦。
桃腮嫩，杏脸舒，红紫间锦模糊。春将暮，风乱鼓，落红疏，谁肯与残花做
主？
贡院楼北新栽小松
李正封（唐代）

青苍初得地，华省植来新。尚带山中色，犹含洞里春。

近楼依北户，隐砌净游尘。鹤寿应成盖，龙形未有鳞。

为梁资大厦，封爵耻嬴秦。幸此观光日，清风屡得亲。
寿秦太师 其一
洪适（宋代）

北斗回春半浃辰，秦淮衮衮滟精神。六朝旧郁兴王业，千载犹钟命世人。

便与斯文生羽翼，悬知上圣倚经纶。形容盛德非常事，再拜寒儒请具陈。
七月二十三日南极老人星歌上叔父十三，致政
杨万里（宋代）

淡溪居士登九龄，朱颜青鬓如後生。
横拖仙人绿玉杖，倒诵上帝黄庭经。
璇霄仙籍书姓名，丹霞染诰金花绫。
近来更觉双眼明，夜抄蝇头窗下灯。
登山临水两脚轻，御风骑气不用行。
何人有笔笔无尘，鹅溪一幅为写真。
乌纱白苎坐鼓琴，上有千岁长松青。
令威旁舞玄夫听，个是活底南极老人星。
莺
梅尧臣（宋代）

桑间小妇好声音，映叶穿枝意已深。
尽日呼郎郎不应，萧萧风雨到前林。
西湖竹枝词六首 其一
宇文公谅（元代）

赤栏桥低官柳斜，粉墙短短阿谁家？女郎恰抱琵琶出，早有小船来卖花。
送郑茂才梁辞梅锦衣宾馆还闽 其一
王世贞（明代）

贵主妆台半藓纹，金吾新第蔼如云。幕中名士从他数，谁似青毡郑广文。
游栖霞宫
张景脩（宋代）

偶先诸邑过栖霞，恰费卢仝七碗茶。
此会果然□邂逅，转相寻觅到仙家。
昭如长老请
释祖钦（宋代）

海印发光，照然如日。
曾对大元圣主，默说不二法门。
默而说，说而默。
中兴大仰丛林，天下第一法窟。
【双调】胡十八
张养浩（元代）

正妙年，不觉的老来到。思往常，似昨朝，好光阴流水不相饶，都不如醉了，睡着。任金乌搬废兴，我只推不知道。
从退闲，遇生日，不似今，忒稀奇。正值花明柳媚大寒食，齐歌着寿词，满斟着玉杯，愿合堂诸贵宾，都一般满千岁。
客可人，景如意，檀板敲，玉箫吹。满堂香蔼瑞云飞，左壁厢唱的，右壁厢舞的。这其间辞酒杯，大管是不通济。
试算春，九十日，屈指间，去如飞。三分中却早二分归，便醉的似泥，浑都有几时。把金杯休放闲，须臾间日西坠。
人会合，不容易，但少别，早相离。幸然有酒有相识，对着这般景致，动着这般乐器。主人家又海量宽，劝诸公莫辞醉。
人笑余，类狂夫，我道渠，似囚拘。为些儿名利损了身躯，不是他乐处，好教我叹吁。唤蛾眉酒再斟，把春光且邀住。
自隐居，谢尘俗，云共烟，也欢虞。万山青绕一茅屋，恰便似画图中间裹着老夫。对着这无限景，怎下的又做官去。
鸡鸣山
张拱辰（明代）

鸡鸣山下凝双眼，不见鸡鸣空断桥。寂寂葩园谁稷黍，伫随流水恨前朝。
快晴
陆游（宋代）

地辟天开斗柄回，今年红日遍池台。
新阳苏醒春前柳，轻暖医治雪後梅。
瓦屋螺青披雾出，锦江鸭绿抱山来。
衰翁也逐儿童喜，旋拨文书近酒杯。
蝶恋花 海岱楼玩月作
米芾（宋代）

千古涟漪晴绝地。
海岱楼高，下瞰秦淮尾。
水浸碧天天似水。
广寒宫阙人间世。
霭霭春和生海市。
鏊戴三山，顷刻随轮至。
宝月圆时多异气。
夜光一颗千金贵。
破虏凯歌六首
周麟之（宋代）

捷书日日到甘泉，使者联翩出劳旋。
将士欢呼拜君赐，鵰衔宝带鹄袍鲜。
一剪梅 其三 剪半
毛奇龄（清代）

木槲花间乳鹊栖。鹊也能飞。花也能飞。临行空记草花期。

二月当归。三月当归。
观卢岩瀑布放歌
焦贲亨（清代）

峰回绝壁鬼斧折，凿破天门天汉泄。干崖照耀挂长虹，飞流溅沫喷寒雪。

须臾幽壑风飒飒，吹散游丝四面射。我欲剪之作罗裙，鲛人停梭依岚泣。

危磴斑斑绣紫黛，蹑屐扪萝石龛在。洞花摇落点翠林，悬岩颠松皆生态。

隐隐谷口处士庄，盈盈碧水洗石床。载酒酣歌兴未已，玉女峰头月吐芒。
涂汉英学诗二十馀年矣挟近作来示赏叹之次俾更印可诸公间
曾丰（宋代）

三厄五穷能养诗，养之成熟气混夷。不知胸次是三代，可与笔端为四时。

收拾性情归大朴，发挥风月出多仪。勘符容有一未合，更把大通相转移。
游尹澜柱铨部园林十首 其十
陈恭尹（清代）

白日开名饮，青镫尚此堂。节歌檀板细，凝手玉箫长。

立史传觞政，飞花佐酒香。山公性多可，都任嗣宗狂。
织图二十四首·纬
楼璹（宋代）

浸纬供织作，寒女两髻丫。
缱绻一缕丝，成就百种花。
弄水春笋寒，卷轮蟾影斜。
人閒小阿香，晴空转雷车。
山丹花歌
汪珍（元代）

方壶圆峤蓬莱顶，七还九返龙虎鼎。药成夜半忽飞去，瑶草一枝光炯炯。

九疑但识萼绿华，未识赤斧山图家。淮南鸡犬上天去，雌蝶雄蜂空啖花。
读工部诸将五首感次其韵 其三
傅为霖（清代）

苍瀛辽海接传烽，遮莫腥潮几万重。猛将不难三箭定，谋臣翻藉一丸封。

卅年铁舰倾中夏，亿万金钱拟正供。至竟边防归一掷，谁将国计问司农。
乙未五月朔越日全台绅民权推唐中丞总统民主国有纪
林鹤年（清代）

天祚扶馀未可知，两河忠义盼星旗。陈桥拥赵兵虞变，酂国封韩帝不疑。

执梃降番尊使相，筑台朝汉长蛮夷。五洲琛赆图王会，海上楼船望六师。
颂古四十首 其五
释守珣（宋代）

百万人天普请看，头陀末上独开颜。堪笑衣穿瘦骨露，一肩授手搭金襕。
过古夹寨城
孙冲（宋代）

宋氏英声振，并门意气扬。
两雄争裂土，百战竞图王。
揣敌惟虞晋，躭颐已噬唐。
大河分背面，上党扼咽吭。
地利知为胜，人心彼未遑。
重围夸壁立，夹寨逞虹张。
埇道便轮馈，游兵劲绝粮。
蒙冲窥女堞，钩戟伺耐墙。
踞峙培山峻，环围列堑长。
力攻须陷没，坚拒倚金汤。
墨带推才妙，班斤衒技良。
万夫横剑刃，一噉堕夷伤。
野草涂肝脑，贪心怒虎狼。
嘶鸣宵遁马，感慨守陴郎。
戈甲從谁息，功名漫自狂。
逡巡称五代，合沓斗干场。
此后连吞并，于时旋覆亡。
昔年劳战阵，今日旧城隍。
耕涩枯骸白，风腥鬼火光。
营基系井室，濠坎密榆桑。
忍杀天还厌，阴谋嗣昔昌。
驱除期出震，草昧在开皇。
真主临绵宇，华胥正乐康。
廓然文轨至，海外截封疆。
豫章寄家兄
章粲（宋代）

雨时山色深，雨余山意醒。
千山万山閒，秋风雁声冷。
澄江净秋思，明霞炯秋影。
遥想大云心，华觞谁与领。
西郊落花歌
龚自珍（清代）

西郊落花天下奇，古人但赋伤春诗。
西郊车马一朝尽，定庵先生沽酒来赏之。
先生探春人不觉，先生送春人又嗤。
呼朋亦得三四子，出城失色神皆痴。
如钱塘潮夜澎湃，如昆阳战晨披靡；
如八万四千天女洗脸罢，齐向此地倾胭脂。
奇龙怪凤爱漂泊，琴高之鲤何反欲上天为？
玉皇宫中空若洗，三十六界无一青蛾眉。
又如先生平生之忧患，恍惚怪诞百出无穷期。
先生读书尽三藏，最喜维摩卷里多清词。
又闻净土落花深四寸，瞑目观赏尤神驰。
西方净国未可到，下笔绮语何漓漓！
安得树有不尽之花更雨新好者，三百六十日长是落花时。
和王微之登高斋三首
王安石（宋代）

六朝人物随烟埃，金舆玉几安在哉。
锺山石城已寂寞，只见江在云端来。
百年故老有存者，尚忆世宗初伐淮。
魏王兵马接踵出，旗纛千里相搪挨。
当时谋臣非不众，上国拔取多陪台。
龙腾九天跨四海，一在欲阻为可咍。
降王北归楼殿坼，弃屋尚锁残金堆。
神灵变化自真主，将帅何力求公台。
山川清明草木静，天地不复屯云雷。
使君登高访古昔，伤此陈迹聊持杯。
因留嘉客坐披写，郚渌笑语倾如簁。
酒酣重惜功业晚，老矣万卷徒兼该。
攒峰列壑动归兴，忧端落笔何崔嵬。
余年无欢易感激，亦愧庄叟能安排。
青灯明灭照不寐，但把君诗阖且开。
和岩州添倅赵彦先寄四绝句
杨万里（宋代）

雏凤今年又一鸣，芝兰秀发不曾停。
州前争探黄金榜，却报城隅最泠厅。
千叶牡丹
宋祁（宋代）

濯水锦窠艳，颓云仙髻繁。
全欹碧槲叶，独占紫球栏。
谁谓萼华极，芳心多隐桓。
延祐元年五月重祀茅山瑞鹤诗二首 其一
吴全节（元代）

一雨三峰分外青，岩华涧草共欣荣。茅君闻道天香至，先遣西山羽驾迎。
句
幸夤逊（唐代）

苦教作镇居中国，争得泥金在泰山。（《岷山》，

见《吟窗集录》）

才闻暖律先偷眼，既待和风始展眉。（《柳》）

蒙君知重惠琼实，薄起金刀钉玉深。

嚼处春冰敲齿冷，咽时雪液沃心寒。（《梨》，

以上见《事文类聚》）

深妆玉瓦平无垄，乱拂芦花细有声。（《雪》）

日回禽影穿疏木，风递猿声入小楼。
喜怒哀乐未发
佚名（先秦）

喜怒哀乐之未发，谓之中；发而皆中节，谓之和。中也者，天下之皆本也；和也者，天下之达道也。致中和，天地位焉，万物育焉。

博学之，审问之，慎思之，明辨之，笃行之。有弗学，学之弗能，弗措也；有弗问，问之弗知，弗措也；有弗思，思之弗得，弗措也；有弗辨，辨之弗明，弗措也；有弗行，行之弗笃，弗措也。人一能之，己百之；人十能之，己千之。果能此道矣。虽愚必明，虽柔必强。
送柳宜归?此诗为黄庭坚作?
苏轼（宋代）

折脚铛边煨淡粥，曲枝桑下饮离杯。
书生不是南迁客，魑魅惊人须早回。
杨时可作十诗以寄河间诗之所及非吾僚则吾友也因悉次其韵以和之又以其所以赠我者复赠时可作还字韵 其十
赵鼎臣（宋代）

参军喜吏事，咄嗟能轾轩。短小精悍姿，使人醒睡魂。

他年解千牛，妙绝难寄言。堂堂圣献肃，吾犹识诸孙。
复用韵
晃冲之（宋代）

史奏德星今复聚，乡评月旦昔何惊。
颍川人望须公守，荀氏家声付此兄。
湖影龟鱼同聚散，棠阴燕雀半生成。
若为修禊无丝竹，古调新诗唱谓城。
春雨示邻曲
陆游（宋代）

春来天气苦萧森，如缕云升便作霖。
寒溜何曾住一滴，绿阴忽作遍千林。
蒪丝箭茁垂垂老，蓼浦菱塘滟滟深。
闻道南山花尚在，约君携酒试同寻。
东园
陆游（宋代）

晨起东园去，消磨夏日长。
随锄泉眼出，上爪药苗香。
琴挂山斋壁，龟搘道室床。
始知彭泽令，真足傲羲皇。
月上村外独步
敦诚（清代）

秋月上孤村，清光照村渚。渚水碧而深，昨夜添新雨。

微风亦修修，零露复湑湑。黄云压稻场，紫花香豆圃。

篱下独徘徊，竟夕无人语。
徐叔度黄子初王仲愚同宿徐彦辅斋次韵
刘炳（明代）

草堂不厌客过临，清暑销尘带石林。溪静白鸥晴泛影，树幽黄鸟晚留音。

绮窗分榻帘阴转，银烛移樽漏滴深。向秀不堪邻笛感，墓亭秋思易伤心。
送张管书记（一作送张管记从军）
钱起（唐代）

边事多劳役，儒衣逐鼓鼙。日寒关树外，峰尽塞云西。

河广篷难度，天遥雁渐低。班超封定远，之子去思齐。
金缕曲·次女绣孙
俞樾（清代）

次女绣孙，倚此咏落花，词意凄惋。有云：“叹年华，我亦愁中老”，余谓少年人不宜作此，因广其意，亦成一阕。

花信匆匆度。算春来、瞢腾一醉，绿阴如许！万紫千红飘零尽，凭仗东风送去。更不问、埋香何处？却笑痴儿真痴绝，感年华、写出伤心句：“春去也，那能驻？”
浮生大抵无非寓。慢流连、鸣鸠乳燕，落花飞絮。毕竟韶华何尝老，休道春归太遽。看岁岁朱颜犹故。我亦浮生蹉跎甚，坐花阴、未觉斜阳暮。凭彩笔，绾春住。
送林懿成解兵掾
郑刚中（宋代）

公喻如龙媒，秋游身有神。
暂此地上行，气压凡马群。
我喻如麋鹿，野性不受驯。
带迫到城市，迩迩常畏人。
自知两相悬，无以追后尘。
故其拜曲谒，旷废不及频。
时节清夜梦，论议容相亲。
公今瓜过期，行色催车轮。
穷达稍异趣，细欢复何辰。
悔不忘鄙陋，日为门下宾。
周旋奉诲语，药此伤败身。
追念已无及，扳缘宁有因。
但能恻两耳，听公登要津。
上固知倪宽，俗吏徒云云。
贺新郎 题阙
白朴（元代）

喜气轩眉宇。□卢郎、风流年少，玉堂平步。车骑雍容光华远，不似黄梁逆旅。抖擞尽、貂裘尘土。便就莫愁双桨去，待经过、苏小钱塘渡。画图里，看烟雨。一樽邂逅歌金缕。望晴川、＊峰瀑布，浪花湓浦。老我三年江湖客，几度登临吊古。怅日暮、家山何处。别后江头虹贯日，想君还东观图书府。天咫尺，听新语。
次梁教授见贻韵五首 其四
陈造（宋代）

藏室仙经玉作函，一编当复翠鸾衔。即今尚喜观书眼，月射清池电耀岩。
端峰往还三首 其三
赵蕃（宋代）

暂住已积日，此生知几来。敛容看夭矫，侧足避崔嵬。

随意从登降，无心计挽推。云寒易成晚，家近故须回。
续作永昭陵挽词五首 其四
欧阳修（宋代）

素幕悠悠逗晓风，行随哀挽出深宫。妃嫔莫向苍梧望，云覆昭陵洛水东。
答葛蕴
曾巩（宋代）

我初未识子，已知子能文。
春风吹我衣，蜚召入九阍。
众中得了辞，默许非他人。
方将引飞黄，使出万马群。
差之在须臾，气沮不复论。
大明临万物，我亦傍车尘。
相逢扶桑侧，一揖意自亲。
屈子果由我，相示以无言。
同行千步廊，揽辔金马门。
归来客舍中，未及还往频。
东舟载子去，千里不逡巡。
今者坐瓯越，相望若参辰。
忽有海上使，问我及墙藩。
得子百篇作，读之为忻忻。
大章已逸发，小章更清新。
远去笔墨畦，徒识斧凿痕。
想当经营初，落纸有如神。
勉哉不自止，直可闚灵均。
我老未厌此，持夸希代珍。
朝吟忘日昃，暮吟忘日曛。
发声欲荐子，自笑不足云。
为胡仲深咏桃花诗
章溢（明代）

胡仲深乘诗曰桃花，章三益有诗咏之。
仲深征陈有定，遇害，其诗驰归门外，悲嘶殒绝。
夫人义之，葬于龙泉县大沙渡东北三里，号曰白诗墓。
朱砂染瓣色重台，勾引春风上背来。
慎勿解鞍桥下浴，恐随流水入天台。
次韵滕君宾日
方回（元代）

数步朱塘路匪赊，晦翁亭创自端嘉。
遥闻古屋环修竹，拟汲寒泉荐苦茶。
万镒黄金何足宝，四枝丹桂有余花。
诸孙风骨今犹别，师友渊源自一家。
三事堂 其二 慎
邹智（明代）

三川岂无吏，大半风流仙。独有王夫子，此心常凛然。
观春燕有作 其一
释今严（明代）

傍檐依户语喧喧，似却如前势欲翻。弱羽岂能栖画栋，孤飞只合向蓬门。

不知旧宅归新主，但到深春忆故园。莫讶华堂空有梦，肯容相近即深恩。
劝农三首
留硕（宋代）

春风勾引出郊行，小队迢迢草路平。
自笑田芜不归去，三千里外劝人耕。
升仙操
李群玉（唐代）

嬴女去秦宫，琼笙飞碧空。凤台闭烟雾，鸾吹飘天风。

复闻周太子，亦遇浮丘公。丛簧发天弄，轻举紫霞中。

浊世不久驻，清都路何穷。一去霄汉上，世人那得逢。
古意呈北平黄公
陈祖范（清代）

孤桐抱高韵，根株半生死。伐为爨下薪，灰灭分应尔。

幸蒙君子听，惊诧笑相视。弦以园客丝，徽以九寡珥。

一弹再三叹，危苦不余鄙。是时帝张乐，铿鋐动宫徵。

此器独渺默，别调寄山水。峨峨复汤汤，谁不充其耳。

黄金铸子期，夙心固如此。
河豚叹
范成大（宋代）

鲰生藜苋肠，食事一饱足。
腥腐色所难，况乃衷酖毒。
彭亨强名色，杀气孕惨黩。
既非养生具，宜谢砧几酷。
吴侬真差事，网索不遗育。
捐生决下箸，缩手汗童仆。
朝来里中子，才吻不待熟。
浓睡唤不应，已落新鬼录。
百年三寸咽，水陆富肴蓛。
一物不登俎，未负将军腹。
为口忘计身，饕死何足哭。
作俑者谁欤？至今走末俗。
或云先王意，除恶如艺菽。
逆袅与毒獍，岁岁参币玉。
芟夷入荐羞，盖欲歼种族。
生死有定数，断命乌可续。
适丁是时者，未易一理局。
鼋鼎子公怒，羊羹华元衄。
异味古所珍，无事苦畏缩。
无相寺方丈寺
崔光玉（明代）

双溪流水玉磋磋，溪上丛林仄径过。霰雪眇冥当昼合，芙蓉蹙沓倚檐多。

朅来席影连芳沼，欲去钟声出暝萝。向日书堂今寂寞，碧峰回首一高歌。
赠黄真护道人游茅山
楼钥（宋代）

少年曾上三茅山，千岩万壑穷跻攀。
烟霏空翠不可状，弟兄联骑欣清閒。
回头五十有余载，至今梦境犹班班。
初从崇禧入仙境，元符玉晨纷幢幡。
草庵精舍不知数，各占山麓清溪湾。
蓑衣相见黑虎谷，苍然白发犹朱颜。
延之土窟款清论，桃皮酿酒无留残。
达道所居更奇绝，万山开豁如重关。
一山巉岩似笔格，耸秀正矗湖中间。
白马真人尚生气，长史旧井藏余丹。
异石若碎还复合，豢龙几处多澄澜。
华阳洞门闭已久，传闻亦有游其藩。
抚掌浮沤涌如沸，仙人捧石手可扳。
最奇无如大茅峰，千寻直上天市坛。
中峰小峰如雁行，下视堆草阜罗烟鬟。
三君司命时归降，往往天风吹佩环。
人言春日羽衣会，胎禽终日来飞翻。
玄帝大鼎秦皇璧，丹砂六千在流泉。
地无虺虎与荆棘，但有众药堪延年。
洞天凡踪不易到，我欲再往良独难。
有时慨想旧游处，陟冈惘惘涕为潸。
江夏仙人有仙骨，卓尔拔俗甘瓢箪。
摇铃真能彻帝所，挥钁自足驱神奸。
曾入金华访初平，今往地肺求洞玄。
游经都城道价重，拂袖忽厌拘尘烦。
径登紫芝绣衣亭，咫尺众真相往还。
神仙渺茫信可学，只恐涓尘天意悭。
但见茅君极仙品，谁知求道越岨艰。
至今丰碑载锡文，舟堕千剑如指弹。
君得此居宜勇进，勿使学步讥邯郸。
我欲休官未容去，归梦遇觉多愁叹。
终当挂冠四明隐，扪萝采石纫芝兰。
江东日暮云生处，安得羽化同霞餐。
次郑朴翁国正见寄
黄庚（元代）

云深红日出林迟，晞发檐前力未衰。
老爱归田追靖节，狂思入海访安期。
春风巷陌杨花后，故国江山杜宇时，
一种间愁无着处，倚窗重读寄来诗。
流杯池
邱晋成（清代）

曲涧蛇盘玉峡开，昔年迁客此徘徊。右军觞咏稽山侧，漫叟樽铭楚水隈。

傍壑遗祠森翠筱，磨崖大字蚀苍苔。林泉无恙风流歇，空有游人载酒来。
梅花集句 其一二六
李龏（金朝）

梅梢风暖弄残阳，花气侵人笑语香。太岁只游桃李径，肯随桃李斗梳妆。
楮河
张耒（宋代）

土壁裂如削，流泉漱雨间。
平沙放清浅，小石聚潺湲。
绝岸木斜出，隔桥人暮还。
凭鞍照毛发，羁旅易衰颜。
番塔
张诩（明代）

孤标信拔地，紫盖欲插天。初疑是铁笔，细看如金莲。

八风吹不动，四海名相传。不是番人塔，虚空有圣贤。
赠谈易王生
于慎行（明代）

翛然江上客，读易旧儒生。道自青囊秘，名因绿简成。

汉京谈季主，蜀肆隐君平。为叩盈虚理，因探百物情。
千秋岁 起晋对菊小酌，有怀溪山酒隐
蔡松年（宋代）

碧轩清胜，俗物无由到。沧江半壁山传照。几窗黄菊媚，天北重壁早。金靥小。秋光秀色明霜晓。手捻清香笑。今古闲身少。放醉眼，看云表。渊明千载意，松偃斜川道。谁会得，一樽唤取溪山老。
和周山长别后见寄韵
陈镒（明代）

穷居彼此共栖迟，薄宦无成与愿违。白发五年愁避乱，青灯一夕喜论诗。

雨凉吠蛤喧人耳，风定流萤入客衣。别后相思心独苦，犹怀把酒夜深时。
巢经巢观李少温篆书元次山浯溪铭拓本用皇甫持正题浯溪石韵
莫友芝（清代）

道州山水篇，刻划固琐碎。疏花透凝寒，落落自真熊。

名流必好事，矧以生聚外。隐于柳诸记，举帜作先队。

少温六书学，醇驳难互盖。平生斯翁后，笔迹负精裁。

居然参中兴，千载两无对。斯铭在乾嘉，谭者莫能槩。

眼明经巢生，剜剔功实大。双胼饱群蜭，万本匈流辈。

晴窗检奇踪，幽梦入秋濑。巉巉双石门，向我宁有待。
寄明甫约出饯城西既以病告遂已
彭汝砺（宋代）

结束行装赴早秋，爱怜交论重迟留。樽空北海虚前约，病告东阳益别愁。

征旆几时归偃月，客心一夜梦藏舟。尘埃日日无穷尽，能免幽人笑我不。
元度生日
毛滂（宋代）

临安有山插圆紫，公家松楸当峻峙。
子胥涛江相向流，秦望横前为案几。
众言北山绝雄胜，世当公相贵莫比。
那知上帝赉良弼，岳灵孕秀初萌此。
有山如是固有人，兹虽人为亦天理。
公生尚少抱经纶，前无夔龙何独似。
胸中五经通圣人，笔端三肛尊天子。
富贵相寻蚤厌余，功名自会非所喜。
惟天五福不可求，与公俱生亦久矣。
生日寿公宁免俗，强复嗫嚅空可鄙。
矧我何物可厚公，世味都如一杯水。
古人白发痛扫除，强饭黄精力能尔。
公餐道腴睟在面，保待草木坚发齿。
愿公廊庙等山林，安乐百年无此彼。
非公自寿盖寿人。坐看同老陶唐氏。
端如八柱屹青苍，共承峻极何时已。
走笔答郭子隆勾稽
刘弇（宋代）

春归几何时，绿树阴已满。萧条子云巷，谁借吹嘘暖。

常日双柴扉，深扃类休浣。稚燕掠翩翾，疏蝉弄凄断。

撷芳聊自娱，并食习成懒。嶷嶷栖鸾郎，蜗居间三款。

儿童惮逢迎，应客事谩诞。谢绝高轩荣，祗增鼯鼠短。

赖君不吾靳，尚复斗筲算。南薰破笑语，慇勤接訚侃。

酸然梅雨天，烦襟斗湔浣。波澜信苦孔，风力到微管。

加有建安作，大轴舒愤懑。力关神臂弓，传以青玉笴。

自宜造英茎，岂直骈组纂。居然肤寸毫，搜刔入稀罕。

讽疾颊涡飞，把持手争盥。索然贫窭家，连挹茂陵碗。

久矣吾衰颓，占数还鄙酂。长年苦中乾，更事筋驽缓。

比雁自不材，方木宜登散。赫如千尺光，旁烁幽隘窾。

处此得无猜，神观迷町疃。谁如富青箱，利器未施䂎。

匹马青螺城，戢束聊授馆。愧无青田核，相与申燕衎。

曾是翻瓦瓯，掇疏仍瀹卵。虽非夸雕俎，犹喜从跣袒。

吾人重解携，兹游未应缵。行看赤骥驹，万里修程坦。
余父子妻孥各在一方欲归未得因感成诗
傅察（宋代）

皎皎明河汉，悠悠度女咎。
奔驰空岁月，南北尚淹留。
所愿各千里，此身兼白忧。
如何有羽翼，来往亦遨游。
三和唐人惠山诗三首 其三
秦宝寅（清代）

晚色向人静，云房荫清樾。岂无人境喧，虑澹尘事绝。

长廊僧语响，落叶台径灭。寒泉生夜风，高天迥秋月。

居人意弥惬，游子忘明发。缅想区中缘，千古同一辙。
哀应真李先生三首 其三
刘摰（宋代）

生死心先达，康宁寿亦遐。令威成白鹤，老子去流沙。

妙意传琴祖，徵言补易家。试观馀庆后，簪绂已光华。
题赵大年芦雁
戴表元（宋代）

寒更索索警霜丛，兄弟当年意自同。
犹是江湖太平处，未妨沈着卧秋风。
寒食出郊三首
李揆（宋代）

往岁逢寒食，青鞋踏落花。
题诗山寺壁，沽酒野人家。
草长春无际，身閒意自遐。
时时县亭畔，画遍水边沙。
临清阻泊
王揆（唐代）

河渠启闭问官程，闸吏威尊阻客行。晓塔晴开篷外影，夜涛寒客枕边声。

沙昏鱼菜喧新市，日暗牛羊下旧城。瓦砾不堪寻故迹，愁听父老话承平。
午过横林，回望惠山二首
杨万里（宋代）

雪余官路已生尘，犹喜长河水稍深。
恨杀惠山寻不见，忽然追我到横林。
家园三绝
白居易（唐代）

沧浪峡水子陵滩，路远江深欲去难。

何似家池通小院，卧房阶下插鱼竿。

篱下先生时得醉，瓮间吏部暂偷闲。

何如家酝双鱼榼，雪夜花时长在前。

鸳鸯怕捉竟难亲，鹦鹉虽笼不著人。

何似家禽双白鹤，闲行一步亦随身。
摊破丑奴儿（梅词）
赵长卿（宋代）

树头红叶飞都尽，景物凄凉。秀出群芳。又见江梅浅淡妆。也啰，出个是、可人香。

兰魂蕙魄应羞死，独占风光。梦断高堂。月送疏枝过女墙。也啰，出个是、可人香。
九月晦斋宿太一宫都监姚高士示刘长翁及汤仲能诸公唱酬诗轴因和韵二首 其一
程公许（宋代）

扰扰东华车马尘，烟霞何日拂衣襟。空花想已销浮念，枯木犹能发至音。

白鹤不来红日暮，金鳞自跃碧潭深。五千言外无馀旨，苦更研朱学洗心。
太上閤端午帖子 其二
许及之（宋代）

人艾休教采，仙丹久养成。六宫争结缕，再拜学长生。
陈君式恭轩
曾巩（宋代）

不要墙头俗眼看，故开苍藓种檀栾。虚心得处从天性，劲节知来在岁寒。

叶养风烟誇酒美，枝留冰雪送歌残。名郎感慕同桑梓，手植依然一亩宽。
苦雪四首·其四
高适（唐代）

孰云久闲旷，本自保知寡。
穷巷独无成，春条只盈把。
安能羡鹏举，且欲歌牛下。
乃知古时人，亦有如我者。
谢会稽守翟内相临学行乡饮酒之礼
刘一止（宋代）

清晓传呼振戟衣，泮林云日炫旌旗。风尘贴妥投戈后，色笑雍容劝学时。

先世流芳今有继，圣衷图旧正畴咨。王褒愿草得贤颂，可但中和宣布诗。
送二子从子宜读书
刘翼（宋代）

三代读书无寸功，又将此法教儿童。
旁人笑我背时好，不背旁人背乐翁。
鹤林寺次岳侍郎韵
朱承祖（宋代）

鹤林古竹院，马素旧松关。
草合门前路，云埋寺后山。
花神千载去，僧话片时闲。
满壁瑰奇句，惭窥豹一斑。
三战败不羞
王安石（宋代）

三战败不羞，一官迁辄喜。
古人思慰亲，愧辱宁在己。
於陵避兄食，织屦仰妻子。
思义有相权，洁身非至理。
句
释惠崇（宋代）

露寒金掌重，天近玉绳低。
越王台
文天祥（宋代）

登临我向乱离来，落落千年一越台。
春事暗随流水去，潮声空逐暮天回。
烟横古道人行少，月堕荒村鬼哭哀。
莫作楚囚愁绝看，旧家歌舞此衔杯。
紫诰褒封为王湖州作
庄昶（明代）

都咈明良本自开，东南父母更谁才。淮扬汲黯宁终薄，天上褒书果自来。

万里烟霄何俯仰，此心天地只涓埃。使君可把行当次，略与桑麻小屋猜。
延庆院
黄轸（宋代）

寮刹標奇处，烟萝乡乱流。
地灵僧得住，好山客多游。
灯影连金像，钟声散石楼。
风雷等间作，咫尺是龙湫。
馆邸纪事
程玄辅（宋代）

柴门一月南京雨，斗帐半床西晋书。
藜杖日晴初出户，园林落木已萧疏。
冬日偶成十首 其五
释函可（明代）

僮仆各有口，何况是闾里。馨闻止门屏，恶声远亦至。

李下与瓜田，嫌疑须遥避。莫言小节拘，踰闲从此始。

安得君子俦，相与慎行履。
净慈璘老赞
李之仪（宋代）

法云会中，多闻第一。瑞竹堂上，说法无双。降径山龙，则雨必应候。

祝崇宁寿，则香不妄拈。将谓有多少神通，元来只这般面目。
西江月
李之仪（宋代）

念念欲归未得，迢迢此去何求。都缘一点在心头。忘了霜朝雪后。

要见有时有梦，相思无处无愁。小窗若得再绸缪。应记如今时候。
繫裙腰 咏裙
陈维崧（清代）

满园草色绿迢迢。都吹上，小裙腰。栖鸾宿蝶风流甚，暗晕红潮。

轻飏处，称垂髫。有时沈在帘儿底，依稀微露轻绡。

隔花绣带无风转，浅立春宵。想应拂遍，落梅娇。
题赵庶可山台
戴复古（宋代）

天造此一景，趋然阛阓间。
坐分台上石，看尽越中山。
松月照今古，樵风送往还。
只愁轩冕出，闲却白云关。
和成上人
宋祁（宋代）

西山有尊者，秀出于稻麻。
遍参居第一，诸佛素所嗟。
锡声来赤县，被祴垂青霞。
流出一切妙，普见大千沙。
我法果无在，昧者兹有涯。
是凡方是圣，归正即归邪。
妄怀万缘息，举意千里差。
有客谢病免，清辞春月赊。
静眠金粟室，厌坐马融纱。
观化哂罨勒，自呼嗤镆铘。
瞻言世外友，相期心不遐。
挥斤郢匠室，流水子期家。
披云示驶月，拂果去空花。
师叹未曾有，君对无以加。
清襟互默遣，所得非齿牙。
层阴朋盍阻，坐久丹霏斜。
涵毫泚仙滴，抒藻扬晨葩。
读测量书
周玉箫（明代）

测量精义学多般，远阔高深指顾间。
结发结肠无底止，试量恨海与愁山。
赠白校书
钱昭度（宋代）

袖里青锋秋水寒，谁疑双燕是金丸。
出门风雨如何去，空有霜髭在玉盘。
咏菊
宋祁（宋代）

寿客若为情，风流友麯生。
殿秋安晚节，为隐被香名。
曼衍南阳种，凄凉楚泽英。
见山应自语，今古几渊明。
垂花坞醉后戏题（赋得俱字韵）
独孤及（唐代）

紫蔓青条拂酒壶，落花时与竹风俱。

归时自负花前醉，笑向鲦鱼问乐无。
九月 其五
曾丰（宋代）

既浣之后，未望之先。有诞初辰，有秩初筵。公呼子孙，尔来吾前。

有觞弗他侑，维菊可以酒，饮之长寿。有釜勿他烹，惟菊可以羹，餐之长生。

饮少辄酣，餐少辄饫。公举其步，谓殆神助。客揽其履，谓殆仙去。

惠然肯留，永为国之柱。
九日点易台登高用小杜齐山韵
邵宝（明代）

风急山深叶乍飞，行云皛皛日光微。台高正合逢秋上，道近还判向晚归。

北极星辰真旷瞩，南湖山水各清晖。寻常笑口何须羡，千仞冈头更振衣。
刘知监端午前一日以诗送甜苦笋末章有谢绝香蒲与酒壶之句以五绝句送酒 其二
许及之（宋代）

经月梅林扫迹晴，照人湖水拍堤平。软红尘里偷閒客，处士桥边取次行。
题君祥北岩
许沆（宋代）

北岩古名胜，风木盘诘曲。
万象并徙倚，一见无留瞩。
我归访乡旧，世事嗟反覆。
羡君北亩宫，绕窗艺松竹。
吟哦翠微裹，缥缈如翔鹄。
浩浩阅沧波，俯仰媚幽独。
传家有令子，何止粲兰玉。
高卧恐未能，鸣驺行入谷。
踏莎行·云树参差
黄机（宋代）

云树参差，烟芜平远。沙头只欠飞来雁。西风方做一分秋，凄凉已觉难消遣。窗底灯寒，帐前香暖。回肠偏学车轮转。剩衾闲枕自无眠，谯门更著梅花怨。
书事七首
时少章（宋代）

特地今年荷主恩，储胥百万给诸屯。
张彝自向河南死，怀朔惊翻贺六浑。
奉天门朝贺
吕定（宋代）

晓日初临万岁山，宝幢华盖列朝班。
九重天上来仙乐，五色云中识圣颜。
深殿卷帘香雾袅，近臣传制佩声还。
嵩呼齐祝恩如海，散八阳和满世间。
秋分後顿凄冷有感
陆游（宋代）

今年秋气早，木落不待黄，蟋蟀当在宇，遽已近我床。
况我老当逝，且复小彷徉。
岂无一樽酒，亦有书在傍。
饮酒读古书，慨然想黄唐。
耄矣狂未除，谁能药膏肓。
夔门晚泊
邵墩（清代）

鱼浦雄关势远吞，左连巴僰石湘沅。波涛不泄窥吴恨，云雨谁伸梦楚冤。

阵列龙蛇图上见，石成象马峡前蹲。欲寻老杜题诗处，日落烟寒野色昏。
重围中逢萧校书
韦庄（唐代）

相逢俱此地，此地是何乡。侧目不成语，抚心空自伤。

剑高无鸟度，树暗有兵藏。底事征西将，年年戍洛阳。
夏日同傅明府诸君饮光禄王公飞云洞
欧必元（明代）

郭外园池小有天，朱明洞口相延连。藏真借问谁者是，主人高卧何倏然。

自从上书不得志，拂衣归弄五湖烟。凿泉通径植花竹，结砌诛茅覆短屋。

芙蕖万朵映垂杨，海鸟双飞惊槛鹿。池中命酒汎渔舠，径里呼童秇杞菊。

风物那堪减辋川，忘机亦自藏愚谷。别有幽林小洞居，主人于此长读书。

竹深径密来人少，风静丛阴暑气除。百花争覆池边石，独鹤閒窥竹下厨。

同游半是烟霞客，载酒疑过扬子宅。谭宜松外麈尾悬，棋爱花间子声落。

箫管林中送晚风，尊醪池上邀新月，纤纤似画远山眉。

荡漾波光自浮没，酒徒余本是高阳，曾结词林侠客场。

家无儋石尊常满，箧有诗篇兴未量。似闻高会追趋地，短帽轻衣效楚狂。

有时挥麈谭名理，有时拔剑飏风起。骂坐宁教俗客容，攒眉应为浇磈礧。

胸中感慨不能平，国事仓皇空复尔。平生不入五侯门，今日为君饮醇醴。

欲颂湘潭渔父歌，主人不是终岩阿。欲咏南山白石调，时逢尧舜岂蹉跎。

为君挥毫赋长句，百罚莫惜朱颜酡。昔贤文物俱消尽，今日风流亦永和。
卜算子 海榴花
沈纕（清代）

冉冉碧云轻，灼灼红霞吐。休笑开时不及春，避了封姨妒。

海上几时来，洞里谁人住。闻说层城美酝浓，应是翻名醋。
洞仙歌 蜜供
陈曾寿（清代）

小年乐事，是元宵欢动。争乞香严佛前供。爱酥同酪乳，甜彻中边，烧灯了，一笑邻僧还送。

飘零成隔世，愁破尝新，还入儿时旧京梦。海物竞登盘，雨怪风腥，更谁识、诸天珍奉。

算输与蔬肠拚清斋，笑檀越区区，蜜蜂恩重。
春晚书山家·其二
贯休（唐代）

水香塘黑蒲森森，鸳鸯鸂鶒如家禽。
前村后垄桑柘深，东邻西舍无相侵。
蚕娘洗茧前溪渌，牧童吹笛和衣浴。
山翁留我宿又宿，笑指西坡瓜豆熟。
夏日别余秀才
李咸用（唐代）

岳麓云深麦雨秋，满倾杯酒对湘流。沙边细柳牵行色，

水面轻湘画别愁。敢待傅岩成好梦，任从磻石挂纤钩。

镜机冲漠非吾事，自要青云识五侯。
奉和清军俞绣衣先生晓发蓬州诗韵
苏葵（明代）

慨然揽辔出神州，孟博应须让一头。节操久争冰玉洁，贤劳真作帝王休。

人间日暖春偏盎，江水秋清月自流。公暇有诗轻李杜，东风花鸟实深愁。
邵伯埭路中
吕本中（宋代）

行前蒲柳后鸥鸟，乃似白沙之旧居。忽见云天有新语，不知风雨对残书。

往来河树几倾盖，上下江船如贯鱼。更与河山结香火，夜窗重枉故人车。
送昭武蔡倅
韩淲（宋代）

春阴生晓寒，涧空雨冥冥。草迷侧径滑，车马谁肯经。

敲门有嘉客，故家驾屏星。道旧相□□，百年之典刑。

昔我伯祖翁，忠惠与齐龄。契不减欧阳，骤语人解听。

昭武六百石，便当归明廷。至今弦歌地，玉水流馀馨。

君侯真不凡，山峙而渊渟。盘盘龟曳尾，昂昂鹤梳翎。

东风吹眼明，倏然如酒醒。
绮罗香二首 其一
项鸿祚（清代）

帘影移香，池痕浸渌，重到藏春朱户。小立墙阴，犹认旧题诗句。

朱西园、扑蝶归来，又南浦、片帆初去。料如今、尘满窗纱，佳期回首碧云暮。

华年浑似流水，还怕啼鹃催老，乱莺无主。一样东风，吹送两边愁绪。

正画栏、红药飘残，是前度、玉人凭处。剩空庭、烟草凄迷，黄昏吹暗雨。
洛阳吟（时大驾在蜀，巢寇未平，洛中寓居作七言）
韦庄（唐代）

万户千门夕照边，开元时节旧风烟。宫官试马游三市，

舞女乘舟上九天。胡骑北来空进主，汉皇西去竟升仙。

如今父老偏垂泪，不见承平四十年。
同沈右率诸公赋鼓吹曲名二首 其一 芳树
谢朓（南北朝）

早玩华池阴，复影沧洲枻。椅柅芳若斯，葳蕤纷可结。

霜下桂枝销，怨与飞蓬折。不厕玉盘滋，谁怜终委绝。
故里
罗公升（宋代）

生长太平日，不识悲欢殊。
今晨入故里，万感忽启予。
人去鸟鼠乐，草长牛羊肥。
土花幸无恙，犹作颓垣娱。
平生怀古笔，拟赋东南都。
岂知桑梓地，今即咸阳墟。
欲知当日事，试问墙上乌。
安得超世网，片帆渺江湖。
寒食过友人夜饮
戚玾（清代）

寒食生多感，谈诗觅旧盟。积花充鸟饿，删竹让窗明。

湖水春帆乱，山坟野祭晴。累累孤客意，浇酒亦难平。
伯初过访留饮赋诗
贺钦（明代）

退士卧听传呼声，惊起倒屣门前迎。故人久别喜会面，赋诗酌酒心相倾。
焚黄诰
王洋（宋代）

伶俜族绪不堪论，兄弟相持老仅存。
方信有生同造化，君恩犹得贲丘园。
挽南塘赵尚书二首
刘克庄（宋代）

自从水心死，麈柄独归公。
于易疑程氏，惟诗取晦翁。
二箴家有本，孤论世无同。
不复重商榷，骑鲸浩渺中。
再会东亩
杨慎（明代）

南来复北去，暂会又离群。投馆日卓午，缓程春正分。

杨园花胜雪，雉堞粉如云。白首犹行役，劳劳愧隐君。
记小圃花果二十首 其一 笑花
刘克庄（宋代）

借问缘何事，年年带笑容。春风无可笑，止有笑衰翁。
东郊田园二首 其一
顾璘（明代）

陶公归桑里，谢客营石门。于世既无竞，努力事田园。

春还理荒秽，良苗应时繁。岂不念岁丰，天道难预论。

列槿藩草屋，艺蔬备晨飧。郊居渐成趣，益厌城市喧。

菽水苟无阙，万事奚足言。
为三状元咏
乾道民谣（宋代）

翀峰龟岭与龙屿，三处山川实壮哉。
相去之间不百里，七年三度状元来。
题景上人山门
施肩吾（唐代）

水有青莲沙有金，老僧于此独观心。

愁人欲寄中峰宿，只恐白猿啼夜深。
南歌子 夜坐
尹琼华（清代）

清漏莲花静，寒灯荷叶明。小楼罢绣坐含情。可笑小鬟偷睡、倚银屏。
远屿堆蓝
高柄（明代）

江晚波自阔，天空谐远寻。渚霞霁孤岛，绿映沧浪深。

残日镜中没，馀晖在前林。黛云结玄发，碧气横素襟。

其以罨画山，寄君无声吟。
朝中措（改欧阳修词）
都下妓（宋代）

屏山栏槛倚晴空。山色有无中。手种庭前桃李，别来几度春风。文章宰相，挥毫万字，一饮千钟。行乐不须年少，尊前看取仙翁。
雨后
吴芾（宋代）

朝来一雨洒炎光，陡觉园林处处凉。
烟柳数行萦翠带，风荷十里拥红妆。
莫忧镜里朱颜改，且喜壶中白昼长。
只恐吾衰无此福。不容终老水云乡。
精舍
项安世（宋代）

朝登山上亭，暮宿山下宅。山鸟与山花，相逢尽相识。
题咸阳楼
李洞（唐代）

晚亚古城门，凭高黯客魂。塞侵秦旧国，河浸汉荒村。

客路飏书烬，人家带水痕。猎频虚冢穴，耕苦露松根。

墙外峰粘汉，冰中日晃原。断碑移作砌，广第灌成园。

北马疑眠碛，南人忆钓湓。桥闲野鹿过，街静禁鸦翻。

滩鼓城隍动，云冲太白昏。标衣多吕裔，荷锸或刘孙。

吊问难知主，登攀强滴樽。不能扶壮势，冠剑惜乾坤。
题齐安城楼
杜牧（唐代）

呜咽江楼角一声，微阳潋潋落寒汀。
不用凭阑苦回首，故乡七十五长亭。
水调歌头 碧琅玕书馆图
赵庆熹（清代）

一笑问修竹，相识是何年。此君潇洒无侣，惟爱主人贤，门外数竿烟雨，门内数竿风月，中构屋三间。

枯坐淡忘语，对影冷于仙。

展书奁，摊画稿，理琴弦。不妨烧笋开尊，同坐落花天。

黄熟香消，古篆白定，瓷翻细乳，新粉落衣边。万绿荡如水，抱石好横眠。
再次叔通来字诗字韵二首
刘学箕（宋代）

谁念溪翁我念之，折腰为米见诸诗。
春秧夏穟苦萦抱，不似东坡更似谁。
次韵孙巨源，寄涟水李、盛二著作，并以见寄五绝 其三
苏轼（宋代）

漱石先生难可意，齧毡校尉久无朋。

应知客路愁无奈，故遣吟诗调李陵。
东谷
楼钥（宋代）

旧说东柯谷，兹来到此山。
树深烟冉冉，花落雨潺潺。
有客礼师塔，何人叩祖关。
天连秋水远，此意尚人间。
东门行
文同（宋代）

士有失所偶，难甘蓬荜微。拔剑出东门，感愤不顾归。

贤哉彼嘉匹，逐逐牵其衣。愿同此饘粥，节义安得违。

况今谓清世，不可复为非。
故谏议大夫鲜于公欲作新堂以传世谱名曰卓绝
李廌（宋代）

诸孤皆妙禀，况乃承义方。
世济商人美，各是万夫望。
拳拳奉先志，诛茆建崇堂。
岂徒轮奂美，卓绝当未央。
摄事斋宫偶书
欧阳修（宋代）

斋宫岑寂偶偷闲，犹觉闲中兴未阑。
美酒清香销昼景，冷风残未作春寒。
丹心未死惟忧国，白发盈簪盍挂冠。
谁为寄声清颍客，此生终不负渔竿。
渔家
陆游（宋代）

江上渔家水蘸扉，闲云片片傍苔矶。
钓收鹭下虚舟立，桥断僧苔别径归。
海近冈峦多迤逦，天寒雾雨正霏微。
羊裘老作桐江叟，点检初心幸未违。
提封
杜甫（唐代）

提封汉天下，万国尚同心。借问悬车守，何如俭德临。

时征俊乂入，草窃犬羊侵。愿戒兵犹火，恩加四海深。
拟唐人五言八韵 其五 祖豫州闻鸡
顾炎武（明代）

万国秋声静，三河夜色寒。星临沙树白，月下戍楼残。

击柝行初转，提戈梦未安。沈几通物表，高响入云端。

岂足占时运，要须振羽翰。风尘怀抚剑，天地一征鞍。

失旦何年补，先鸣意独难。函关犹未出，千里路漫漫。
送王二广渊签书洛中
韩维（宋代）

吾尝登嵩丘，下视伊与洛。
王都一河壮，气象郁回礴。
又闻彼其下，地美民俗乐。
朱宫待游幸，窈窕飞观阁。
气交卉木茂，奇艳或可愕。
清渠碧玉色，左右随酾凿。
丹樱结春实，紫笋翻夏箨。
喟予抑幽恨，神往迹屡却。
羡君署吏去，跃马春游薄。
追游当及早，胜事不可落。
为我谢林岫，终期蹈前约。
咏菊十首 其五 蜂房
王立道（明代）

秋香初破蕊，游蜂日来往。还愁蝴蝶竞，结窠花枝上。
送张录事诚二首
方回（元代）

虽然精吏道，不肯失民心。
但饮邻墙井，犹偿月俸金。
举家惟菜味，附邑更棠阴。
久弄周昌印，临文勿太深。
自卫辉赴苏门途中书怀寄何太守兼柬辉县吕明府
区大相（明代）

旦发卫水阳，极意恣所往。名山谐夙慕，绝境发奇想。

含情眷明牧，赍具资胜赏。方辞颍川守，遽识朝歌长。

登车云尚晦，振辔天渐朗。目极桑枣林，耳属鸾凤响。

撇见蓬池烟，已映苏门上。高台待啸歌，长林遂偃仰。

岩峦吐气清，石竹閟幽幌。志意由自适，神理非外奖。

卜筑蹑前踪，怀贤契今访。终期谢天刑，于焉税尘鞅。
寄上玉笥先生 其二
朱曾传（清代）

沦谪十洲新绛纱，彩毫三馆旧黄麻。先皇旧史今余几，又向江南见翠华。
沁园春（冰漕凿方泉，宾客请以名斋，邀赋）
吴文英（宋代）

澄碧西湖，软红南陌，银河地穿。见华星影里，仙棋局静，清风行处，瑞玉圭寒。斜谷山深，望春楼远，无此峥嵘小渭川。一泓地，解新波不涸，独障狂澜。

老苏而后坡仙。继菊井嘉名相与传。试摩挲劲石，无令角折，丁宁明月，莫涴规圆。漫结鸥盟，那知鱼乐，心止中流别有天。无尘夜，听吾伊正在，秋水阑干。
花光十梅·淡中有味
释师范（宋代）

半开半合荣枯外，似有似闲淡中。
自是一般风味别，笑他红紫斗芳丛。
诗一首
陶弼（宋代）

有唐曾宿万家兵，节制东南十一城。
此若得人无寇盗，昔之为守尽公卿。
刘信宜阶六
陈恭尹（清代）

岭南岭北共嶙峋，宇内同声复几人。再世立名青史远，一官滨海白头新。

车前甘雨随飞盖，郭外晴花满仲春。千里寄言惭肆好，雅诗仍为颂生申。
自上元后闲作五首
张耒（宋代）

阊阖楼南粉署西，旧时种柳长应齐。
如今冷落穷山县，卧听春风百鸟啼。
寄检法奉议
彭汝砺（宋代）

长春月月与玫瑰，烦近萱堂仔细栽。却语花开无造次，老亲寒食以前来。
上扬州太守
杨冠（宋代）

古人肉食无远谋，腰钱骑鹤上扬州。
春风十里珠帘卷，但看竹西歌吹楼。
天朝选用诗书帅，上策公言须自治。
屏翰坚特保障功，江淮益壮金汤势。
北骑不敢纵南牧，关寒类迷芳草绿。
健儿歌舞乐升平。一曲梅花细柳营。
游平山堂
江珍楹（清代）

金粉飘零尽，我来邗上迟。秋光闲引蝶，新竹翠于眉。

风月晴湖棹，文章太守祠。五亭桥畔望，心事败荷知。
除日万州临江亭
赵崇嶓（宋代）

南浦逢除日，天涯有去舟。
蛮城和雨闭，峡水带春流。
不负新年感，唯多故国愁。
宁无贺亲酒，徒此事羁囚。
随诸公侍食方丈
王邦畿（明代）

山叶乾残腊，溪潮歇暮烟。法王念寒夜，赐食明灯前。

洗钵石桥下，风炉竹院边。寻常今夕意，容易世人传。
咏史
张玉娘（宋代）

楚炬秦坑六籍埃，芳心争忍不同灰。若非斯道终难坠，雪鬓应消异世才。
点绛唇·春眺
凌廷堪（清代）

青粉墙西，紫骢嘶过垂杨道。画楼春早，一树桃花笑。
前梦迷离，楼远波声小。年时到，越溪云杳，风雨连天草。
【中吕】朝天曲_沛公，大风
薛昂夫（元代）

沛公，大风，也得文章用。却教猛士叹良弓，多了游云梦。驾驭英雄，能擒能纵，无人出彀中。后宫，外宗，险把炎刘并。
子牙，鬓华，才上非熊卦。争些老死向天涯，只恁垂钩罢。满腹天机，天人齐发，武王任不差。用他，讨罚，一怒安天下。
伍员，报亲，多了鞭君忿。可怜悬首在东门，不见包胥恨。半夜潮声，千年孤愤，钱塘万马奔。骇人，怒魂，何似吹箫韵？
卞和，抱璞，只合荆山坐。三朝不遇待如何，两足先遭祸。传国争符，伤身行货，谁教献与他？切磋，琢磨，何似偷敲破？
邵平，不平，楚汉争秦鼎。将军便去作园丁，软了英雄性。瓜苦瓜甜．秦衰秦盛，青门浪得名。此生，本轻，不是封侯命。
假王，气昂，跨下羞都忘。提牌不过一中郎，漂母曾相饷。蒯彻名言，将军将强。良弓不早藏。未央，法场，险似坛台上。
叔孙，讨论，早定君臣分。礼成文武两班分，舞蹈扬尘顺。拔剑争功，垂绅消忿，方知天子尊。武臣，勇人，也被书生困。
丙吉，宰执，燮理阴阳气。有司不问尔相推，人命关天地。牛喘非时，何须留意？原来养得肥。早知，好吃，杀了供堂食。
子陵，价轻，便入刘郎聘。等闲赢得一虚名，卖了先生姓。百尺丝纶，千年高兴，偶然一足横。帝星，客垦，不料天文应。
董永，卖身，孝感天心顺。谁知织女是天孙，同受为奴困。自有牛郎，佳期将近，书生休认真。本因，孝亲，不是夫妻分。
老莱，戏采，七十年将迈。堂前取水作婴孩，犹欲双亲爱。东倒西歪，佯啼颠拜，虽然称孝哉。上阶，下阶，跌杀休相赖。
董卓，巨饕，为恶天须报。一脐然出万民膏，谁把逃亡照？谋位藏金，贪心无道，谁知没下梢！好教，火烧，难买棺材料。
杜甫，自苦，踏雪寻梅去。吟肩高耸冻来驴，迷却前村路。暖阁红炉，党家门户，玉纤捧绿醑。假如，便俗，也胜穷酸处。
洞宾，道人，未到天仙分。岳阳三醉洞庭春，卖墨无人问。欲斩黄龙，青蛇犹钝，纯阳能几分。养真，炼神，却被仙姑困。
伯牙，韵雅，自与松风话。高山流水淡生涯，心与琴俱化。欲铸钟期，黄金无价，知音人既寡。尽他，爨下，煮了仙鹤罢。
则天，改元，雌鸟长朝殿。昌宗出入二十年，怀义阴功健。四海淫风，满朝窑变，《关雎》无此篇。弄权，妒贤，却听梁公劝。
孟母，丧夫，教子迁离墓。再迁市井厌屠沽，迁傍芹宫住。如此三迁，房钱无数，方成一大儒。问猪，引取，好辩长于喻。
弄玉，度曲，只道吹箫苦。谁知凤只和鸾孤，吹到声圆处。明月台空，萧郎同去，秦王一叹吁。假如，嫁夫，明白人间住。
采鸾，怕寒，甲帐无人伴。文箫连累堕人间，卖韵供烟爨。谁使思凡，尘缘难断，羞还玉女班。紫坛，犯奸，误了朝元限。
禄山，玉环，子母肠难断。何须兵变陷长安，且向宫中乱。赶得三郎，鸾舆逃窜，连云蜀道难。内奸，外反，误却霓裳慢。
老矣，倦矣，消减尽风云气。世情嚼蜡烂如泥，不见真滋味。蜗角虚名，蝇头微利，便得来真做的，布衣，袖里，试屈指英雄辈。
好官，也兴阑，早勇退身无患。人生六十便宜闲，十载疏狂限。买两个丫鬟，自拈牙板，一个歌一个弹。醒时节过眼，醉时节破颜，能到此是英雄汉。
西湖戏作
苏轼（宋代）

一士千金未易偿，我従陈赵两欧阳。
举鞭拍手笑山简，只有并儿一葛强。
圣龙长老资公求修佛殿疏余不暇作也昔丹霞烧
虞俦（宋代）

风雨飘摇绀宇摧，百身古佛尽莓苔。
政须豪士修檀施，定自诸天打供来。
向晚钟鱼犹短气，只今龙象亦生哀。
道人莫惮朱门去，会有清莲一朵开。
秋日同幼宁兄李豹奴张秋姬泛舟采莲日暮始归 其三
梁元最（明代）

一曲溪光一曲花，船头箫管并筝琶。徘徊花里无人见，不觉湖西日已斜。
送范斋李先生致仕还吴
王鸿儒（明代）

春色俄看到枳花，江东行客理归艖。
世途水马波难溯，吾道人龙迹已遐。
安世平生多气节，少陵老去忆桑麻。
袖中未有留戡疏，羞向灯前看莫邪。
谢池春慢·玉仙观道中逢谢媚卿
张先（宋代）

缭墙重院，时闻有、啼莺到。绣被掩余寒，画幕明新晓。朱槛连空阔，飞絮无多少。径莎平，池水渺。日长风静，花影闲相照。
尘香拂马，逢谢女、城南道。秀艳过施粉，多媚生轻笑。斗色鲜衣薄，碾玉双蝉小。欢难偶，春过了。琵琶流怨，都入相思调。
登滕王阁时期儿随北上
黄维贵（明代）

滕王高阁几登临，南浦西山自古今。最爱天边双白鹤，数声鸣和五云深。
书南堂壁
陆游（宋代）

荒寒浅村步，隐翳小茅茨。
偶逐渔樵住，都忘岁月移。
闲惟接僧话，老始爱陶诗。
耆齿犹须几，羸然敢自期！
九成台有怀
李待问（明代）

台枕秋江拂曙凉，先人曾此赋重阳。碧纱掩映还生色，彩笔低回几断肠。

五岭风烟归逸兴，百年身世付清商。屏星没后知音迥，遗草空令讽咏长。
白石
丁鹤年（元代）

雪色云根出翠微，坚贞不与道心违。尘空自比神仙镜，路滑谁参佛祖机。

岂为砺金希世用，都缘韫玉发山辉。点头默契生公法，绝胜商歌叹短衣。
题陈主事元宗渔洲雅集诗用秋来凫雁下方塘元韵 其一
谢晋（明代）

良辰群彦集，饮饥临芳洲。凉飙除炎暑，川泽含清秋。

浩然吟兴发，庶或写离忧。
浣溪沙 初夏
钟筠（清代）

开到荼蘼花已残。垂帘犹自怯春寒。困人时候雨连纤。

燕子将春声细细，荷钱虽小叶团团。一庭芳草绿如烟。
中秋夜吴江亭上对月怀前宰张子野及寄君谟蔡大
苏舜钦（宋代）

独坐对月心悠悠，故人不见使我愁。
古今共传惜今夕，况在松江亭上头。
可怜节物会人意，十日阴雨此夜收。
不惟人间惜此月，天亦有意于中秋。
长空无瑕露表里，拂拂渐上寒光流。
江平万顷正碧色，上下清澈双璧浮。
自视直欲见筋脉，无所逃避鱼龙忧。
不疑身世在地上，只恐槎去触斗牛。
景清境胜反不足，叹息此际无交游。
心魂冷烈晓不寝，勉为此笔传中州。
直舍书怀二首 其一
唐庚（宋代）

寸枉非吾志，休论尺与寻。黄披终日卷，青对十年衿。

风眩药囊减，雨昏茶椀深。扬雄名宦思，都向草玄沉。
和立斋蹋月韵
王柏（宋代）

我观天壤间，何处无此月。
对月两心同，正自欠此客。
月两人更两，心景两相迎。
平生负此约，鬓影今星星。
我有一句话，愿与月同盟。
两光无晦蚀，与德时时新。
城西南陈氏园看芙蓉花复至真如寺 其二
万光泰（清代）

宰官发洪愿，舍宅城南陌。佛爪久纷飞，浮图镇遗迹。

秋光相输净，铃语西风隔。遥看野鹘盘，片段残霞赤。

前村䆉稏熟，细路牛羊夕。更恋石阑斜，松声散晴碧。
春日途中寄故园所亲
欧阳詹（唐代）

客路度年华，故园云未返。悠悠去源水，日日只有远。

始叹秋叶零，又看春草晚。寄书南飞鸿，相忆剧乡县。
寄题王阮亭西城别墅十三咏 其十三 绿萝书屋
陈恭尹（清代）

雨霁闻鸟声，春阴覆林莽。碧藓印阶明，绿萝缘壁上。

中有读书人，千秋遂孤往。
社前雷雨连旬
曾丰（宋代）

社到如今已有涯，阴罅阳隙卒乘之。
风雷撼夜何相激，桃李催春不自支。
鸿狃犹寒忘去计，燕疑未暖爽来期。
杜鹃毋怨莺毋喜，春早春迟自有时。
会吉上人
释怀深（宋代）

晚岁欣逢彼上人，诛茅约我老江滨。世间声利空翻覆，林底交江无故新。

学力几年淹讲席，真风一扫尽情尘。近来百鸟无寻处，开尽岩花烂熳春。
祝英台近
张景祁（清代）

脸波横，眉黛锁，欲近又抛亸。澡罢兰香，斜日渐西过。

分明屏曲搪风，簟纹织水，怨好梦、晚蝉催破。

玉钗堕。起来重整鸦云，芳意忒疏惰。不点银釭，默倚画阑坐。

试看荷叶凉边，豆花多处，笑同数、几星萤火。
渔家傲·伎俩全无痴懵懂
姬翼（元代）

伎俩全无痴懵懂。纷华世事看如梦。赢得一生心底空。忘尘冗。客来不管相迎送。我自情疏谁与共。爱闲不愿人钦重。看罢南华无所用。休相哄。老来生怕闲般弄。
酬薛舍人万年宫晚景寓直怀友
上官仪（唐代）

奕奕九成台，窈窕绝尘埃。苍苍万年树，玲珑下冥雾。

池色摇晚万，岩花敛馀煦。清切丹禁静，浩荡文河注。

留连穷胜托，夙期暌善谑。东望安仁省，西临子云阁。

长啸披烟霞，高步寻兰若。金狄掩通门，雕鞍归骑喧。

燕姝对明月，荆艳促芳尊。别有青山路，策杖访王孙。
游郭驸马大安山池
羊士谔（唐代）

马嘶芳草自淹留，别馆何人属细侯。仙杏破颜逢醉客，

彩鸳飞去避行舟。洞箫日暖移宾榻，垂柳风多掩妓楼。

坐阅清晖不知暮，烟横北渚水悠悠。
梁文学以自寿六十诗见示次和
卢龙云（明代）

莫将杯酒负良辰，十月江南号小春。一任浮云时自改，须知吾道未全贫。

清霜傲菊秋仍好，香雪冲梅岁又新。岂学坡翁怜暮景，江门风月更何人。
冒雨出省示同舍
宋庠（宋代）

簇云丝雨共凄迷，红日应衔苑树西。
陌上绛涂深几许，羸骖无锦可障泥。
次韵翁处度同游北山
楼钥（宋代）

两夫持鎌行我先，巧寻径路其智专。
我扶枯藤衣短后，意气已出层峰巅。
何郎鲍叔饱经历，胜处一一手自编。
我携旧记访陈迹，正恐急景不得延。
当年共登青云梯，今日邀我为击鲜。
始观神龟闯清泚，上有石壁来飞泉。
隐清遗基平可坐，下顾乱石如磨鋋。
悬崖双瀑洒空雪，来自一握孤云天。
却从下流泝深险，崎岖直到清潭边。
朝阳射光破幽閟，断虹上下遮潺湲。
传闻高山更高处，雅有行路从西偏。
同行无乃深好事，杯酒自犒脚力全。
诛锄荆棘穷鸟道，欲进不得意愈坚。
旋呼僮仆累危石，笑採野菊聊盘旋。
扪萝腾身上苔磴，往往欢呼争著鞭。
侧行危步汗浃背，石角或使衣裳褰。
少焉身在双瀑上，又见高派冲泓渊。
自笑泉石成膏肓，爱赏不减议慕羶。
巉岩数峰巧遮护，妙处二老初无传。
脱迹尘埃到此地，便觉神思飘飘然。
回首江南尘一聚，城郭历历眼欲穿。
相期更看水流处，步履未倦夸轻翩。
一上千尺穷山椒，碧涧靡迤流苍烟。
寻源不能且忘返，石猊巍踞惊神鑴。
退求归径惘难问，藤萝所在相萦缠。
我方踟蹰风烟表，披披衣袂身欲仙。
晚归招提各痛饮，读尽屋壁长短篇。
截筒环山笕清驶，窍出珠穗心亦怜。
棋枰相与论瓜葛，横琴不妨挥五弦。
人生易老费扶掖，胜具大率须少年。
伊余历聘佳山水，爱奇切慕太史迁。
明年炎暑袭故步，与君共枕清流眠。
江楼
陆游（宋代）

急雨洗残瘴，江边闲倚楼。
日依平野没，水带断槎流。
捣纸荒村晚，呼牛古巷秋。
腐儒忧国意，此际入搔头。
幽州雪霁翰林诸公分韵得明字
汪元量（宋代）

寒雪初晴冷气清，地炉火活渐春生。
嬾骑□□□人户，满酌肥羔朝帝京。
屋破玉川贫亦乐，□□□坞贵何荣。
道心自得锺仪趣，一操南音□□□。
外舅挽词
范成大（宋代）

幽介联昏援，门阑阅岁更。
方欣承燕几，何意写铭旌。
笑语犹寻梦，恩勤已隔生。
情伤到深处，有泪不胜倾。